### NN 76/2017 (2.8.2017.), Presuda Visokog upravnog suda Republike Hrvatske broj: Usoz-136/16-5 od 30. svibnja 2017.

VISOKI UPRAVNI SUD REPUBLIKE HRVATSKE

1901

PRESUDA

Visoki upravni sud Republike Hrvatske u vijeću sastavljenom od sudaca toga suda Marine Kosović Marković, predsjednice vijeća, Ane Berlengi Fellner, Arme Vagner Popović, Mirjane Čačić i Senke Orlić-Zaninović članova vijeća, te više sudske savjetnice Tatjane Ilić, zapisničarke, u postupku ocjene zakonitosti općeg akta povodom obavijesti Milana Biukovića iz Zagreba, Balokovićeva 31, po službenoj dužnosti, na sjednici vijeća održanoj 30. svibnja 2017.

presudio je

I. Ukida se Cjenik skupljanja, odvoza i odlaganja komunalnog otpada društva KOMUNALAC d.o.o. iz Hrvatske Dubice od 1. rujna 2014.

II. Odbija se zahtjev za naknadu troškova spora.

Obrazloženje

Podnositelj je ovom Sudu podnio zahtjev za ocjenu zakonitosti Cjenika skupljanja, odvoza i odlaganja komunalnog otpada kojeg je donijelo društvo KOMUNALAC d.o.o. za komunalne djelatnosti, Hrvatska Dubica, koji se primjenjuje od 1. rujna 2014.

U zahtjevu podnositelj navodi da je uzrok i povod zahtjevu izdavanje računa za odvoz smeća na ime Predraga Biukovića, njegovog sina, koji nikad na adresi Slabinja 163 nije imao prebivalište niti boravište. Ističe da je kao punomoćnik Predraga Biukovića dostavio prigovor na račun, a davatelj usluge nije odgovorio na prigovor. Umjesto odgovora dostavljena je Odluka o načinu pružanja javnih usluga prikupljanja miješanog komunalnog otpada i biorazgradivog komunalnog otpada Općine Hrvatska Dubica i predmetni Cjenik kao i suglasnost na isti. Navodi da je zbog toga podnio prigovor Povjerenstvu za reklamacije potrošača koje je taj prigovor odbilo. Nadalje, ističe da se Cjenikom, na koji je suglasnost dao općinski načelnik aktom od 25. kolovoza 2014., paušalno i selektivno određuje količina otpada koju korisnici usluge moraju davatelju usluge plaćati mjesečno što je za jednočlane obitelji i vlasnike kuća za odmor 120 litara, dvočlane obitelji 60 litara po članu, tročlane obitelji 40 litara po članu, četveročlane obitelji 30 litara po članu i peteročlane obitelji 24 litre po članu neovisno da li proizvode i koliko otpada. Predlaže da ukoliko zahtjev ne udovoljava zakonom propisane pretpostavke za pokretanje postupka po zahtjevu fizičke osobe da Sud pokrene postupak po službenoj dužnosti i ukine Cjenik te da mu se naknade troškovi postupka.

Sud je, odgovarajućom primjenom odredbe članka 32. Zakona o upravnim sporovima (»Narodne novine«, broj 20/10., 143/12., 152/14. i 94/16.) pozvao donositelja akta na dostavu očitovanja o zahtjevu podnositelja.

Podneskom od 13. siječnja 2017. donositelj akta KOMUNALAC d.o.o. za komunalne djelatnosti, Hrvatska Dubica očitovao se Sudu na način da je dostavio zahtjev za izdavanje suglasnosti na cijenu odvoza komunalnog otpada – smeća od 14. kolovoza 2014., suglasnost općinskog načelnika na Cjenik od 25. kolovoza 2014. te Cjenik skupljanja odvoza i odlaganja komunalnog otpada koji je na snazi od 1. rujna 2014.

U konkretnom slučaju nisu ispunjene procesne pretpostavke propisane odredbom članka 83. stavka 1. Zakona o upravnim sporovima (»Narodne novine«, broj 20/10., 143/12., 152/14., 94/16. i 29/17. – u daljnjem tekstu: ZUS), za meritorno odlučivanje po zahtjevu podnositelja pa je Sud temeljem ovlaštenja iz članka 83. stavka 2. navedenog Zakona, riješio po službenoj dužnosti pokrenuti postupak ocjene zakonitosti predmetnog Cjenika budući je utvrdio da isti nije u suglasnosti s odredbama Zakona o održivom gospodarenju otpadom (»Narodne novine«, broj 94/13.).

Odredbe Cjenika skupljanja, odvoza i odlaganja komunalnog otpada društva KOMUNALAC d.o.o., Hrvatska Dubica glase:

1. ZA FIZIČKE OSOBE (GRAĐANI)

|  |  |  |  |  |  |
| --- | --- | --- | --- | --- | --- |
| R. br. | Volumen litara | Kn/mj. | PDV | Ukup­no | Napomena |
| 1. | Kanta 120 litara | 40,00 | 10,00 | 50,00 | Domaćinstva s dva ili više članova |
| 2. | Kanta 120 litara | 20,00 | 5,00 | 25,00 | Samci i vlasnici kuća za odmor |
| 3. | Kontejner 1100 litara | 250,00 | 62,50 | 312,50 | Za sve građane |

2. ZA PRAVNE OSOBE

|  |  |  |  |  |  |
| --- | --- | --- | --- | --- | --- |
| R. br. | Volumen litara | Kn/mj. | PDV | Ukupno | Napomena |
| 1. | Kanta 120 litara | 85,00 | 21,25 | 106,25 |  |
| 2. | Kontejner 1100 litara | 400,00 | 100,00 | 500,00 |  |

Ovaj cjenik primjenjuje se od 1. rujna 2014. godine.

Odredbom članka 30. stavka 9. Zakona o održivom gospodarenju otpadom (»Narodne novine«, broj 94/13.) propisano je da iznos jedinične naknade za litru, odnosno kilogram otpada, ako se radi o slučaju propisanom člankom 31. stavkom 2. ovoga Zakona utvrđuje odlukom davatelj usluge po ishođenoj suglasnosti izvršnog tijela jedinice lokalne samouprave. U konkretnom slučaju nije sporno da je na predmetni Cjenik izvršno tijelo jedinice lokalne samouprave dalo svoju suglasnost aktom, klasa: 363-01/14-06/03, urbroj: 2176/10-01-14-02 od 25. kolovoza 2014.

Nadalje, prema odredbi članka 33. stavka 2. naprijed navedenog Zakona, davatelj usluge dužan je korisniku usluge obračunavati cijenu javne usluge iz članka 30. stavka 1. ovoga Zakona razmjerno količini predanog otpada u obračunskom razdoblju, pri čemu je kriterij količine otpada u obračunskom razdoblju masa predanog otpada ili volumen spremnika otpada i broj pražnjenja spremnika sukladno odluci iz članka 30. stavka 7. ovoga Zakona. Prema stavku 5. citiranog članka Zakona, davatelj usluge sukladno odredbama stavaka 1., 2. i 4. ovoga članka, uredbe iz članka 29. stavka 10. ovoga Zakona i odluke iz članka 30. stavka 7. ovoga Zakona, cjenikom određuje visinu jedinične cijene za masu predanog otpada ili volumen spremnika otpada. Davatelj usluge dužan je cjenik objaviti na svojoj mrežnoj stranici.

Uvidom u Odluku o načinu pružanja javnih usluga prikupljanja miješanog komunalnog otpada i biorazgradivog komunalnog otpada (Službeni vjesnik Sisačko-moslavačke županije, broj 33/14.), temeljem koje je donesen Cjenik, utvrđeno je da je predstavničko tijelo Općine Hrvatska Dubica kao kriterij obračuna količine otpada javne usluge prikupljanja miješanog i biorazgradivog komunalnog otpada (što podrazumijeva prikupljanje tog otpada na određenom području pružanja usluge putem spremnika od pojedinog korisnika i prijevoz tog otpada do ovlaštene osobe za obradu tog otpada) izabralo volumen spremnika otpada – litra (članak 5. Odluke). Kao učestalost odvoza otpada, člankom 11. stavkom 1. Odluke, određen je u svim naseljima na području Općine Hrvatska Dubica i broj pražnjenja spremnika i to za komunalni otpad i biorazgradivi komunalni otpad jednom tjedno, a za izdvojeni otpad jednom mjesečno. Člankom 9. i 10. Odluke, kao standardni dopušteni spremnici za sakupljanje miješanog komunalnog otpada i biorazgradivog komunalnog otpada određeni su spremnici volumena 120 litara (kanta) odnosno metalni spremnici volumena 1100 litara (kontejner). Dakle, predstavničko tijelo jedinice lokalne samouprave je kao kriterij obračuna količine otpada utvrdilo volumen spremnika – litra i broj njegovih pražnjenja.

Člankom 4. stavkom 1. navedene Odluke propisano je da iznos jedinične naknade prema volumenu spremnika otpada utvrđuje cjenikom Davatelj usluge po ishođenoj suglasnosti općinskog načelnika Općine Hrvatska Dubica, a člankom 8. stavkom 2. da davatelj usluge cjenikom određuje visinu jedinične cijene prema volumenu spremnika otpada.

Proizlazi dakle da je u konkretnom slučaju, davatelj usluge, imajući u vidu odredbe naprijed navedene Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada prema kojim se cijena predmetne javne usluge obračunava obzirom na volumen spremnika otpada mogao odrediti jediničnu cijenu obzirom na litru spremnika, što međutim nije učinjeno.

Naime, iz priloženog Cjenika proizlazi da cijena nije određena obzirom na jediničnu cijenu litre otpada, kako je to propisano naprijed navedenim Zakonom i Odlukom, već za fizičke osobe obzirom na volumen spremnika te obzirom na broj članova domaćinstva što nije u suglasju s naprijed navedenim odredbama Zakona. Isto se odnosi i na pravne osobe za koje također nije određena visina jedinične cijene po litri – volumenu spremnika već po vrsti spremnika, kanti od 120 litara odnosno kontejneru od 1100 litara. Naime, utvrđena cijena za pravne osobe po volumenu spremnika je višestruko veća od cijene utvrđene za isti volumen spremnika i za isti broj pražnjenja od one utvrđene za fizičke osobe. Iz svega naprijed navedenog proizlazi da ovakvim načinom utvrđivanja cijene predmetne javne usluge kako za fizičke tako i za pravne osobe nije ispoštivano načelo »onečišćivač plaća«, zbog čega je došlo do povrede naprijed navedenih odredaba Zakona o održivom gospodarenju otpadom.

Trebalo je stoga temeljem odredbe članka 86. stavka 3. ZUS-a, odlučiti kao u točki I. izreke presude.

Sukladno odredbi članka 86. stavka 4. citiranog Zakona, ukinuti opći akt prestaje važiti danom objave presude u »Narodnim novinama«.

Glede zahtjeva za naknadu troškova spora treba reći da se ovdje radi o postupku pokrenutom po službenoj dužnosti povodom obavijesti Milana Biukovića, koji se vodi radi ocjene objektivne zakonitosti, a kako odredbama naprijed navedenog ZUS-a, u takvom slučaju nije propisana mogućnost naknade troškova spora valjalo je, temeljem odredbe članka 79. stavka 6. tog Zakona, odlučiti kao u točki II. izreke presude.

Broj: Usoz-136/16-5
 Zagreb, 30. svibnja 2017.

Predsjednica Vijeća
 Marina Kosović Marković, v. r.